google/wiki40b huggingface dataset:
Dæhlin & Co

Firmaet Dæhlin & Co, Oslo, ble grunnlagt i 1895 av Theodor Dæhlin, en tid senere trådte broen Peder Dæhlin inn i firmaet. Firmaet var fra begynnelsen agent for den engelske sykkelen Coventry Cross, senere for den amerikanske Crescent.
Firmaet var blant de første som forsøkte å produsere egne sykkeldeler, uten suksess.
Theodor Dæhlin gikk ut av firmaet i 1934, og da Peder Dæhlin døde i 1935, ble firmaet solgt til A. Gresvig.
Runesteinene på Tanberg

Runesteinene på Tanberg er fire steiner med innskrifter i den yngre runerekken som er funnet på Tanberg i Norderhov, Ringerike kommune, Buskerud. De tre første steinene ble funnet ved et besøk av antikvaren Lorentz Diderik Klüwer i 1823, og ble beskrevet og tegnet av ham.

Tanberg IV

Steinen ble funnet den 12. november 1894 og innrapportert til Universitetets Oldsaksamling dagen etter, den lå da som trinn i kjellertrappen på Nedre Tanberg. Det ble imidlertid klart at den var blitt pløyd opp ute på et jorde en gang i 1860-årene. Steinen er forsynt med en stor svastika og flere andre geometriske figurer, muligens pentagrammer. Det er også flere runer, men ikke sammenhengende, og de er følgelig vanskelige å tyde.
Et in Arcadia ego

Et in Arcadia ego er en latinsk frase som betyr «også i Arkadia (er) jeg». Tolkningen er noe omstridt, men uttrykket forstås vanligvis som et memento mori, en påminnelse om dødens nærvær i tilværelsen, også i det idylliske greske landskapet Arkadia. Et in Arcadia ego er tittelen på flere malerier som gjengir frasen og viser dødssymbolikk, men det kjenners ikke til en klassisk kilde til innskriften.
Motivet og inskripsjonen opptrer første gang i barokkunstneren Giovanni Francesco Barbieris Et in Arcadia ego, malt i perioden 1616–1620. Der står teksten på et stykke mur med en hodeskalle, et symbol på døden. Siatet forekommer også i to betydningsfulle verk av Nicolas Poussin (1594–1665), en fransk barokkmaler som regnes som forløper for den seinere mer beherskede klassisismen. Begge bildene til Poussin viser et pastoralt motiv der idealiserte hyrder fra den klassiske antikken er samlet omkring en enkel grav med innskriften Et in Arcadia ego. Det andre og mest berømte av disse blir også kalt «Hyrder i Arkadia».

Nicolas Poussins Et in Arcadia ego

Poussins andre Et in Arcadia ego, eller «Hyrdene i Arkadia» (på fransk Les Bergers d'Arcadie), er malt 1637–1638. Det befinner seg i dag i kunstmuseet Louvre i Paris.
Maleriet viser gjetere i klassisk holdning stående ved en sarkofag mens de tyder inskripsjonen Et in Arcadia ego; det vil si at også døden er nærværende i denne stille og harmoniske hyrdeidyllen. Disse fyndige ords klassiske konsentrasjon og beherskning fremhever lignende egenskaper i maleriet og fører til et fullendt uttrykk for hans melankoli over gledens flyktighet. Landskapet i mildt morgenlys, hvor horisonten markeres av et massivt berg, som kanskje symboliserer bestandighet, motsvarer Poussins klassisistiske ideal. Som et av kunstnerens fremste mesterverk har denne berømte forgjengelighetens elegi hatt en stor innflytelse på landskapsmalerier deretter. En alternativ tolkning er «Jeg var også en arkadier», altså at den døde en gang også nøt (det pastorale) livet i Arcadia. Denne tolkningen var vanlig på 17- og 1800-tallet.
Southampton Dock

Tekst

Sangen handler om Falklandskrigen, som Waters var sterkt mot. Sangen starter med «They disembarked in '45, and no-one smoked and no-one smiled...», en referanse til slutten av Andre verdenskrig. Refrenget er antakeligvis avledet Margaret Thatcher som står på havnen i Southampton («Southampton Dock») og vinker ha det til «guttene» (soldatene) igjen. Igjen måtte guttene sendes ut i krigen. Under Roger Waters' liveopptredener med «Southampton Dock», har han også inkludert en ny tekstlinje, «Maggie what have you done?» etter refrenget. Måkelydene under sangen viser hvor sangen er tatt opp. Southampton ble brukt under Andre verdenskrig som et sted hvor mange av de britiske soldatene reiste ut for å sloss i krigen mot tyskerne, men ble under Falklandskrigen i 1982 tatt i bruk igjen som base, da også de britiske soldatene som skulle sloss mot Argentina om Falklandsøyene, reiste fra Southampton.

Konsertfremføringer

I likhet med alle de andre sangene på det Waters-dominerte albumet ble sangen aldri fremført live av Pink Floyd, men Waters fremførte sangen live på The Pros and Cons of Hitch Hiking,- Radio K.A.O.S.,- In the Flesh,- og Dark Side of the Moon Live-turneene sine, eller, kort sagt, alle soloturnéene sine unntatt The Wall-turneen. På konsertalbumet og konsertvideoen In the Flesh Live fra 2000, er sangen med. På The Pros and Cons of Hitch Hiking, Radio K.A.O.S. og In the Flesh ble sangen sunget sammen med «Get Your Filthy Hands off My Desert» i en de facto medley, og er derfor satt opp til G-dur, i stedet for F-dur, som sangen opprinnelig går i, for å passe inn sammen med Get Your Filthy Hands off my Desert, som går i G-dur, og sangen glir dermed pent over fra «Get Your Filthy Hands off My Desert» og inn i «Southampton Dock» på den siste G-akkorden i førstnevnte låt. På Dark Side of the Moon Live i 2006–2008 ble sangen derimot sunget i F-dur alene, og ble spilt alene uten medley, og var dermed svært lik albumversjonen. På In the Flesh ble også sangen endret fra å involvere bare gitar og sang, til at det gjennom hele sangen ble benyttet korps-liknende tromming.
Kerremansia

Utseende

Små, avlange, blanke, mørke praktbiller med metallisk glans. Oversiden er nokså ujevn og knudrete.

Utbredelse

Arten lever i det sørlige Afrika.
Libertas (operativsystem)

Libertas er en brasiliansk Linux-distribusjon som er basert på Debian. Tidligere var den  basert på Fedora, med spesifikke programvarepakker som bare fantes i Fedora Opprinnelig var motivet bak Libertas å stimulere og spre bruken av fri programvare innenfor kommunen og delstatshovedstaden Belo Horizonte. 
Distribusjonen utvikles av Projeto Libertas, og skrivebordsmiljøet er GNOME. Språket i distribusjonen er brasiliansk portugisisk.
Første versjon ble lansert 16. februar 2001. Siste versjon er versjon 6.0.6 fra 1. mars 2013.
Oreomela

Utseende

Middelsstore, avlange, mørke bladbiller. Slekten minner overflatisk om artene i slekten Timarcha, selv om de neppe er nært beslektet med disse.

Levevis

Slekten kan finnes på mange ulike planter. De fleste av artene kan ikke fly.

Utbredelse

Slekten er hovedsakelig utbredt i fjellområdene i Sentral-Asia.
Canadas herrelandslag i fotball

Historie

Canadas fotballforbund ble grunnlagt 24. mai 1912 ved en sammenslåing av forskjellige regionale forbund. De er medlem av FIFA og CONCACAF. Canada spilte sin første landskamp 28. november 1885 i Newark, New Jersey, USA, hvor USA ble beseiret med 1-0.
Fram til midten av 1970-tallet kunne det dog ofte gå flere år mellom hver gang laget spilte landskamper. Før den tid ble laget bare satt sammen i forbindelse med turnéer eller kvalifiseringskamper.
I kvalifiseringen til VM i Mexico 1986 tok de seg til sluttrunden og vant gruppen ubeseiret foran Honduras og Costa Rica. Under VM i Mexico 1986 endte Canada med tre strake tap mot Frankrike (0-1), Ungarn (0-2) og Sovjetunionen (0-2). I kvalifiseringen til VM 2006 i Tyskland tok Canada seg til andre runde, men endte sist i sin gruppe etter Costa Rica, Guatemala og Honduras. I kvalifiseringen til VM 2010 i Sør-Afrika tok Canada seg til andre runde, men endte sist i sin gruppe etter Honduras, Mexico og Jamaica.
Canada har to seire i CONCACAF Gold Cup i henholdsvis 1985 og 2000. I sistnevnte mesterskap tok Canada seg videre fra første runde etter loddtrekning mot Sør-Korea, men slo senere ut Mexico og Trinidad og Tobago på vei til finalen mot Colombia, som Canada vant med 2-0.
Sektordiagram

Et sektordiagram (eller sirkeldiagram, kakediagram) er et sirkulært diagram delt opp i sektorer som illustrerer forholdet mellom ulike størrelser. Buelengden til hver sektor er proporsjonal med mengden den representerer. Av dette følger også at arealet og vinkelen til hver sektor også er proporsjonal. Tilsammen utgjør alle sektorene en full sirkel. 
Kakediagrammet er en av de mest brukte diagramtypene i media og journalistikk. Det er 
likevel ikke alle typer data som egner seg spesielt godt til å bli framstilt i et kakediagram, de forekommer derfor langt sjeldnere i presentasjon av forskningsresultater. Det er vanskelig å sammenligne størrelsen på de ulike sektorene i diagrammet med hverandre, eller mellom ulike kakediagrammer, enn det er å gjøre i et tilsvarende søylediagram. Dette er fordi mennesket har lettere for å oppfatte lengder korrekt, enn areal og vinkler. Kakediagram egner seg derimot godt til å presentere en enkelt sektor i forhold til resten av diagrammet. 
Andre lignende diagrammer er smultringdiagrammet og rosediagrammet. Smultringdiagrammet er som et vanlig kakediagram, bortsett fra at sentrum av diagrammet er fjernet. I et rosediagram er alle vinkler like store, og hver sektor strekker seg ut fra sentrum avhengig av størrelsen den skal representere. 
Kakediagrammet ble oppfunnet av William Playfair i 1801.
Shane Smeltz

Landslaget

Han ble tatt ut i New Zealands tropp til FIFA Confederations Cup 2017 i Russland.
Fylkesvei 4520

Fylkesvei 4520 går mellom Solamarken og Vestbø i Sola. Veiens lengde er 2,7 km.
Frem til 2019 hadde veien betegnelsen fylkesvei 380.
Lisbeth L. Petersen

Familie og yrke

Hun er datter av redaktør Georg L. Samuelsen fra Tórshavn og hustru Rachel Fonsdal fra Vestmanna. Både farfaren Andrass Samuelsen og farbroren Trygve Samuelsen var formenn i Sambandsflokkurin. Samuelsen-familien eide også brorparten av partiorganet Dimmalætting. Hun var største enkeltaksjonær da familien solgte seg ut i 2010. På morssiden var lagtingsmann Ólavur á Heygum hennes grandonkel (morfars bror).
Etter realskolen i Tórshavn tok hun studentereksamen ved Bagsværd Gymnasium i Danmark i 1958. Faren frarådet henne en karrière som journalist, så hun begynte som ekspeditør i en klesforretning. I 1959 begynte hun å studere ved Handelshøjskolen i København og arbeide som kontorassistent i SAS, men flyttet tilbake til Færøyene året etter, da hun giftet seg med maskinist Jákup Petersen. Deres sønn Georg L. Petersen er redaktør i Dimmalætting. Ektemannen seilte i den danske handelsflåten, så hun var vekselvis hjemmeværende husmor og sekretær ved advokatkontorer i Tórshavn. Fra 1980 til hun ble borgermester i Tórshavn, var hun prosjektsekretær ved Føroya Fornminnissavn.

Politisk arbeid

Hun meldte seg tidlig inn i Sambandsflokkurins velgerforening i Tórshavn. I 1970-årene ble likestilling mellom kjønnene aktualisert. Fra 1982 til 1987 var Petersen partisekretær i Sambandsflokkurin. I 1984 stilte hun første første gang til valg, og ble valgt inn i kommunestyret i Tórshavn. Hun ble Sambandsflokkurins første kvinnelige representant i kommunestyret, og ble i forhandlingene tilbudt posten som Tórshavns borgermester. Petersen foretrakk postene som viseborgermester og formann i sosialutvalget. Hun gav endelig etter for presset fra støttespillere etter valget i 1992, og ble Tórshavns første kvinnelige borgermester. Sambandsflokkurin gjorde sitt beste lokalvalg noensinne i 1996, men fikk ingen sentrale posisjoner i perioden 1997–2000, hvoretter Petersen trakk seg fra lokalpolitikken.
Petersen var innvalgt på Lagtinget fra Suðurstreymoy 1990–2008. I sin første periode arbeidet hun mest med samferdsels-, justis-, sosial- og helsespørsmål, og satt deretter i Lagtingets finanskomité. Hun har vært særlig engasjert i samarbeidet med Island og Grønland, og var medlem av Lagtingets delegasjon til Vestnordisk råd (tidligere Vest-Nordens parlamentariske samarbeidsråd) 1990–2002 og formann i rådets presidium i årene 1993–1994 og 1996–1997. Hun fikk en sentral rolle i Sambandsflokkurin etter valgseieren under den færøyske finanskrisen i 1994, og avanserte til partiformann og parlamentarisk leder 2001–2004. Hun kunne ha blitt statsminister i 1994, men de samarbeidende partiene i kommunestyret ble ikke enige om hennes etterfølger som borgermester, så regjeringsoppdraget gikk til Edmund Joensen.
Petersen var valgt til det danske Folketinget fra Færøyene 2001–2005, og tilsluttet seg Venstres folketingsgruppe.
Petersen kunngjorde på kvinnedagen den 8. mars 2007 at hun ville trekke seg tilbake fra politikken. I 2014 meldte hun seg ut av Sambandsflokkurin i protest mot Kaj Leo Johannesens andre regjerings politiske linje.

Utmerkelser

Lisbeth L. Petersen er ridder av Dannebrogordenen siden 1995.
Newman gasskraftverk

Newman gasskraftverk er et moderne varmekraftverk i El Paso County, vest i delstaten Texas i det sørlige USA. Anlegget har en installert produksjonskapasitet på 479 MW fordelt på 6 turbiner, på 85 – 121 MW hver. Operatør er energiselskapet El Paso Electric Co LLC. 
Det stod ferdig utbygd i 1960–1975. Brenselkilden er naturgass, og bare unntaksvis fyringsolje.
Nera (elv i Russland)

Nera (russisk: Нера) er ei elv i republikken Sakha i Russland. Den er ei høyre sideelv til Indigirka, og dannes ved samløpet av elvene Deljankir og Khudzjakh. Den løper sammen med Indigirka i gullgruvebyen Ust-Nera, som ligger ved Kolymaveien. Nera er 331 kilometer lang, og har et nedbørfelt på 24 500 km².
Elva fryser til i oktober og er islagt til vårløsningen i mai/juni.
Katrina Raphaell

Katrina Raphaell er forfatter av flere bøker om krystallhealing, først Crystal Enlightenment (1985), en praksis innenfor new ageinspirert alternativ medisin som kan karakteriseres som en «magisk tankegang». 
Hun etablerte The Crystal Academy of Advanced Healing Arts i 1986.
SS «Vega»

SS «Vega» var et svensk seilskip, kjent fra den finsk-svenske oppdager Adolf Erik Nordenskiöld som med båten var den første til å gjennomseile Nordøstpassasjen og seile rundt Europa og Asia.
Hun var en bark, bygget i Bremerhaven i 1872, bygget av tre og hadde et skrog som målte 150 fot lang og et deplasement på 357 tons dw. Båten hadde en 70 hk damp hjelpemaskin.
«Vega» var opprinnelig bygget for sel- og hvalfangst, og etter Vegaekspedisjonen gikk hun tilbake til sitt opprinnelige formål. «Vega» er oppgitt å ha forlist i Melville Bay vest av Grønland i 1903, mens hun seilte for sin skotske eier; Ferguson.
Myklesaken

Myklesaken er en vanlig betegnelse på rettssakene i forbindelse med Agnar Mykles roman Sangen om den røde rubin som ble utgitt av Gyldendal i 1956. Boka ble politianmeldt på grunn av dristige seksualskildringer. En omfattende rettsprosess høsten 1957 førte til at boka ble konfiskert og forbudt, mens forlaget og forfatteren ble frikjent. Dommen ble imidlertid opphevet av Høyesterett våren etter.

Historikk

Agnar Mykle og direktøren i Gyldendal, Harald Grieg, ble tiltalt etter straffelovens § 211 nr.1b, for utgivelse av utuktige skrifter. Det ble ført straffesak både mot dem og mot boka. Etter dom i Oslo byrett 10. oktober 1957 ble de tiltalte frikjent på grunn av rettsvillfarelse. Boka ble derimot gjort ulovlig og restopplaget inndratt. Det ble slått fast at romanen var utuktig. Boka og satsen til boka skulle etter ordre fra Riksadvokaten øyeblikkelig beslaglegges hos forlaget og i alle landets bokhandler.
En anke førte saken til Høyesterett, der dommen 9. mai 1958 ble opphevet, ikke minst etter et omfattende arbeid fra forsvarerne Johan Bernhard Hjort og Knut Blom.
Saken var en sensasjon med omfattende omtale i avisene. Selv om Mykle ble frikjent, ga all oppmerksomheten rundt saken ham en knekk han aldri kom over. Rettssaken er i ettertid blitt stående som et bilde av 1950-tallets puritanske rettsvesen og samfunn, og utgjør dermed et viktig kapittel i Norges historie.
Tranøya (Trøndelag)

Tranøya er ei ubebodd øy utenfor Vallersund i Bjugn kommune i Trøndelag. 
TV-serien Farmen sesong seks (2010) ble spilt inn der i 2009.
Herføl

Herføl er den sørligste bebodde øya i Hvaler kommune i Østfold. Den er 1,96 km² og har postnummer 1690. Det er 14 fastboende på øya, som ligger like ved grensa til Sverige. 
Herføl hadde tollstasjon og los og var et viktig fiskerisentrum. I dag er Herføl et sommer- og turistsenter. Ved Herføl marina finnes pub, spisested og kiosk/butikk. Rutebåt anløper stedet og det er gjestehavn med mulighet for å kjøpe bensin. Fra marinaen går den smale «Henry A Larsens vei» sørover til Andholmen. Veistrekket er oppkalt etter øyas store sønn, norsk-kanadieren Henry A. Larsen. Det er forøvrig forbudt å kjøre motorvogn på Herføl.
Langrøsset og Herfølsåta er gravrøyser fra bronsealderen. Langrøsset er den største i landet, og Herfølsåta er et landemerke langt til havs. Det høyeste punktet på øya er Linnekleppen på 31 meter. Denne må ikke forveksles med stedet i Rakkestad kommune. Et annet særmerket sted er jettegryten «Katedralen».
Forfatteren Jan Kjærstad har røtter på Herføl og har tilbrakt over femti somre der.
Yehuda Bauer

Virke

Bauer ble i 1996 direktør for International Institute for Holocaust Research, der han fortsatt er akademisk rådgiver. Han har vært tilknyttet Task Force for International Cooperation on Holocaust Education, Remembrance, and Research som rådgiver og er også rådgiver for Yad Vashem, minnesmerket over de som ble drept i holocaust.
Bauer ble 19. juni 2009 utnevnt til kommandør av Den Kongelige Norske Fortjenstorden «for hans humanitære virke og arbeid mot rasisme og folkemord.»
Mission Township (Illinois)

Mission Township befinner seg nord i LaSalle County, Illinois i USA. Det grenser til township'ene Fox Township og Big Grove Township i Kendall County i nordøst og øst, Nettle Creek Township i Grundy County i sørøst og i eget county til township'ene Rutland (sør), Miller (sørvest), Serena (vest) og Northville i nord. Folketellingen i 2000 rapporterte en befolkning på 4 178 innbyggere.
Mission Township fikk sitt navn av predikantene som red mellom kirkene i township'en. Jessie Walker, en av disse predikantene har fått et minnesmerke ved United Methodist Church i Sheridan. Sheridan er Mission Townships administrasjonssenter. Township'ens grense i LaSalle County følger Fox Rivers løp. Sheridan ligger ved begynnelsen av elvens mange svinger. Langs elven ligger tettstedene Norway rett sør for Sheridan der elven svinger fra nord mot sørvest, og nordøst ligger Millington. Newark ligger ved grensen mot Kendall County, med en avstand på 4 – miles til elven.
Dugg (band)

Medlemmer

Erik Bakk, Per Myhre, Stian Traasdahl, Jon Moslet

Tidligere medlemmer

Stian Myhre Olsen (2014-2019), Eigil Siren (2012-2014), Lars Grande (2010-2013), Staffan Lindell (2010-2012), Birger Lie (2010-2011)
Friidrett under Sommer-OL 2016 – 100 meter hekk kvinner

Forsøksheat

Kvalifikasjonskrav: De tre første i heat (Q) pluss seks raskeste ellers (q) kvalifiserte g til neste runded.
Deep Blue Sea

Handling

På en avsidesliggende, topphemmelig, konstruert øy kalt «Aquatica» leter en gruppe forskere etter en behandlig for Alzheimers. En av dem, Dr. «Susan McCallister» (Saffron Burrows), bryter de etiske kodene og genmodifiserer tre makohaier for å forsøke å øke hjernekapasiteten deres nok til at forskerne kan høste vevet som kan benyttes som en kur mot Alzheimers. Uheldigvis gjør den økte hjernekapasiteten haiene også smartere, raskere og farligere. «Aquatica»s finansielle støttespillere er skeptiske og nervøse til prøvene som blir gjort, og de sender en fra firmaets ledelse (Samuel L. Jackson) til øya.
For å kunne bevise at forskningen nytter greier forskerne å fjerne litt av hjernevevet fra den største haien. En ulykke fører imidlertid til en rekke begivenheter som gjør at haiene kan rømme, samt at den interne strukturen i øya blir oversvømt. Haiene kan således komme seg inn i boligkvarteret der forskerne holder til, og jakte på mennesker. Forskergruppen må komme seg ut av det synkende forskningssenteret og unngå å bli drept, uten å la haiene nå åpent hav.
Lop Nor

Lop Nor (uigursk: لوپنۇر; forenklet kinesisk: 罗布泊; tradisjonell kinesisk: 羅布泊; pinyin: Luóbù Pō) er en gruppe små, nå sesongmessige saltsjøer og sumper mellom ørkenene Taklamakan og Kuruktag i den sørøstre delen av regionen Xinjiang i nordvest Kina.
Sjøene, som elva Tarim løper ut i, er den siste rest av den post-glasiale Tarimsjøen, som etter siste istid dekte mer enn 10 000 km² av Tarimbekkenet. Lop Nor er hydrologisk endorheisk, det vil si den har intet utløp. Selv om tidligere tiders kinesiske geografer kom fram til at den var en enkeltstående saltsjø, så har den stort sett tørket helt opp fra det arealet på 3100 km² som ble målt i 1928.
De tidligere vannressursene til Tarimelva og Lop Nor ga liv til kongedømmet Loulan, en gammel kinesisk sivilisasjon langs Silkeveien, som gikk langs det vannfylte bekkenet. Loulan ble en klientstat til det kinesiske imperiet i 55 e.kr., under navnet Shanshan. Engang støttet også innsjøen opp under en blomstrende tokarisk kultur. Arkeologer har oppdaget begravde rester av bosetninger, så vel som mange såkalte tarimmumier langs sjøens gamle strandlinjer. Marco Polo passerte i nærheten av sjøen, og utforskerne Ferdinand von Richthofen, Nikolai Przhevalskij og Sven Hedin besøkte området.
Siden 1964 har området ved sjøen vært brukt som kjernefysisk testområde. Fram til 1996 har det blitt utført 45 tester av atomvåpen her. Hovedkvarteret til testbasen er ved Malan, rundt 125 km nordvest for Qinggir.
NOU 2004: 7, Statseierskapsutvalget

NOU 2004: 7 «Statens forretningsmessige eierskap. Organisering og forvaltning av eierskapet» er en norsk offentlig utredning (NOU) fra et utvalg oppnevnt ved kongelig resolusjon 15. november 2002. Utredningen ble avgitt til Nærings- og handelsdepartementet 16. mars 2004. Utvalget ble ledet av Trond R. Reinertsen, og det blir gjerne referert til som «Reinertsen-utvalget» eller «Statseierskapsutvalget».
They Liked You Better When You Were Dead

They Liked You Better When You Were Dead er debut-EP-en til det britiske bandet Fightstar som ble utgitt i 2005.
Frölunda HC

Frölunda HC er en svensk ishockeyklubb fra Göteborg, stiftet i 1944.
Klubben er blitt svenske mestere i ishockey; i 1965, 2003, 2005, 2016 og 2019.
Laget vant i 2016, 2017 og i 2019 Champions Hockey League.
Eriwantepper

Eriwantepper eller Jerevantepper er tepper tilvirket i byen Eriwan (Jerevan) i Armenia i det sørlige Kaukasus. Tepper er blitt knytt der siden oldtiden og de gjenkjennes ved sine store stiliserte blomstermedaljonger, som ofte er satt flere på rekke. Medaljongene har ofte forskjellige bunnfarger, som rødt, lyseblått, mørkeblått eller beige.
Det selges i også en stor del moderne kaukasiske tepper under samme navn.
William Conrad

Bakgrunn

Conrad ble født William Cann i Louisville i Kentucky. På slutten av 1930-tallet begynte han i radio. Tiden der ble avbrutt da han tjenestegjorde som jagerpilot under andre verdenskrig. Etter krigen vendte han tilbake til radioen og hadde etter egne utsagn rundt 7000 roller i løpet av karrieren. Han gikk over til TV i løpet av 1960-årene.

Karriere

Conrad filmdebuterte i 1945 via en liten birolle i komedien Pillow to Post, og TV-debuterte i 1950 i det tv-sendte radioprogrammet Escape. Hans egentlige TV-debut kom i 1958 via en gjesteopptreden i westernserien The Rough Riders. Han har ved siden av ovennevnte produksjoner hatt notable roller i tv-serier som blant annet Have Gun - Will Travel (1962), Alfred Hitchcock Presents (1963), The High Chaparral (1970), Barnaby Jones (1973 & 75) og Matlock (1986). I 1981 hadde han hovedrollen som Nero Wolfe i krimserien Nero Wolfe. Han hadde fortellerstemmen på kjente serier som blant annet Rocky and His Friends (1959–60), Kruttrøyk (1973), Tales of the Unexpected (1977), Manimal (1983) og The Highwayman (1988). Han har i tillegg hatt fortellerstemmen på en rekke filmer og TV-filmer.
Conrad har i løpet av karrieren hatt notable roller i filmer som blant annet The Killers (1947), Body and Soul (1947), Sorry, Wrong Number (1948), Joan of Arc (1948), og The Naked Jungle (1954).
Conrads regioppdrag omfatter flere episoder av serier som blant annet Bold Venture (1959), This Man Dawson (1959–60), Bat Masterson (1959–61), Target: The Corruptors! (1962), 77 Sunset Strip (1963) og to episoder av Kruttrøyk (1963 & 71).
Det bør også nevnes at Conrad spilte rollen som Matt Dillon i den opprinnelige radioversjonen av Kruttrøyk. Da serien ble overført til TV ble hans rolle gitt til James Arness.

Personlige forhold

Conrad hadde en sønn med sin kone Susie.
William Conrad døde av hjertesvikt i 1994 i Los Angeles, 73 år gammel.